Δημοσίευση αιτήσεως καταχωρίσεως κατά την έννοια του άρθρου 6 παράγραφος 2 του κανονισμού (ΕΟΚ) αριθ. 2081/92 για την προστασία των γεωγραφικών ενδείξεων και των ονομασιών προέλευσης των γεωργικών προϊόντων και των τροφίμων

(2002/C 51/12)

Η δημοσίευση αυτή παρέχει το δικαίωμα υποβολής ενστάσεως κατά την έννοια του άρθρου 7 του εν λόγω κανονισμού. Οποιαδήποτε ένσταση στην αίτηση αυτή πρέπει να διαβιβάζεται μέσω της αρμοδίας αρχής ενός κράτους μέλους εντός προθεσμίας έξι μηνών από την παρούσα δημοσίευση. Η δημοσίευση αιτιολογείται από τα στοιχεία που ακολουθούν, ιδίως το στοιχείο 4.6, με τα οποία θεωρείται ότι η αίτηση δικαιολογείται κατά την έννοια του κανονισμού (ΕΟΚ) αριθ. 2081/92.

ΚΑΝΟΝΙΣΜΟΣ (ΕΟΚ) αριθ. 2081/92 ΤΟΥ ΣΥΜΒΟΥΛΙΟΥ

ΑΙΤΗΣΗ ΚΑΤΑΧΩΡΗΣΗΣ άρθρο 5

ΠΟΠ ( ) ΠΓΠ (x)

Εθνικός αριθμός φακέλου: 1/2001

1. Αρμόδια εθνική αρχή

Ονομασία: Ministero delle Politiche agricole e forestali

Διεύθυνση: Via XX Settembre 20, I-00187 Roma

Τηλέφωνο: (39-06) 481 99 68

Φαξ: (39-06) 42 01 31 26

Ηλεκτρονική διεύθυνση: qualita@politicheagricole.it

2. Αιτούσα ομάδα

2.1. Ονομασία: Consorzio per la tutela del carciofo romanesco

2.2. Διεύθυνση: Via Fabio Massimo 72, I-00192 Roma

2.3. Σύνθεση: παραγωγός/μεταποιητής: (x) άλλος: ( )

3. Τύπος του προϊόντος: Κατηγορία 1.6 Οπωροκηπευτικά - Cynara Scolymus L.

4. Περιγραφή των προδιαγραφών (σύνοψη του άρθρου 4 παράγραφος 2)

4.1. Ονομασία: "Carciofo Romanesco del Lazio" (Ρωμαϊκή αγκινάρα του Λάτιου)

4.2. Περιγραφή: Η "Carciofo Romanesco del Lazio" σε νωπή κατάσταση παρουσιάζει τα ακόλουθα χαρακτηριστικά:

- σφαιρικές κεφαλές, συμπαγείς που εμφανίζουν ένα χαρακτηριστικό άνοιγμα στην κορυφή,

- χρώμα πράσινο έως ιώδες,

- εξωτερικά βράκτια φύλλα χρώματος πρασίνου με ιώδεις αποχρώσεις,

- διάμετρος των κεντρικών κεφαλών: τουλάχιστον 10 cm,

- διάμετρος των πλαγίων κεφαλών πρώτης και δεύτερης σειράς: τουλάχιστον 7 cm.

4.3. Γεωγραφική περιοχή: Η "Carciofo Romanesco del Lazio" καλλιεργείται σε κατάλληλα εδάφη στις ακόλουθες κοινότητες των επαρχιών Viterbe, Ρώμης και Latina: Montalto di Castro, Canino, Tarquinia, Allumiere, Tolfa, Civitavecchia, Santa Marinella, Campagnano, Cerveteri, Ladispoli, Fiumicino, Roma, Lariano, Sezze, Priverno, Sermoneta, Pontinia.

4.4. Ιστορικό: Σύμφωνα με ορισμένους συγγραφείς, η καλλιέργεια της αγκινάρας στο Λάτιο ανέρχεται στην εποχή των Ετρούσκων. Ο Montelucci (βλέπε Pignatti) γράφει ότι η αγκινάρα προέρχεται από το δυτικό τμήμα της λεκάνης της Μεσογείου· η καλλιέργεια της υπήρξε άγνωστη για τους Αιγύπτιους και τους Εβραίους, έχουν όμως βρεθεί σε ορισμένους τάφους της ετρουσκικής νεκροπόλεως της Tarquinia τοιχογραφίες που αναπαριστούν φύλλα αγκινάρας. Ο συγγραφέας αυτός αποδίδει στους Ετρούσκους την καθιέρωση της καλλιέργειας της αγκινάρας, πράγμα που επιβεβαιώνει την παρουσία σημαντικών πληθυσμών της Cynara Cardunculus στη ζώνη των λόφων μεταξύ Civitavecchia και Tolfa, μέχρι τις παρυφές του Cerveteri. Η καλλιέργεια της αγκινάρας του Λάτιου γνώρισε σημαντική αίγλη μετά το δεύτερο παγκόσμιο πόλεμο λόγω του χαμηλού κόστους παραγωγής και της καλής απόδοσης των φυτών επί έξι έως επτά έτη. Η σημαντική επιτυχία της καλλιέργειας και η ανάγκη να καταστεί γνωστό το ποιοτικό επίπεδο της αγκινάρας που παράγεται στην περιοχή αυτή οδήγησαν, το 1950, στην καθιέρωση της γιορτής της αγκινάρας στην περιοχή του Ladispoli. Η δυνατότητα ελέγχου της προέλευσης εξασφαλίζεται μέσω ενός μητρώου παραγωγών που έχει καταρτισθεί και ενημερώνεται από τον εγκεκριμένο οργανισμό ελέγχου, ο οποίος ελέγχει τις μεθόδους παραγωγής, τα χαρακτηριστικά του προϊόντος, τις ποσότητες που παράγονται από τους παραγωγούς που είναι εγγεγραμμένοι στο μητρώο και τις λεπτομέρειες της διάθεσης σε κατανάλωση.

4.5. Μέθοδος παραγωγής: Οι ποικιλίες (cultivars) που χρησιμοποιούνται για την παραγωγή της "Carciofo Romanesco del Lazio" είναι η Castellammare (και κλώνοι) και η Campagnano (και κλώνοι).

Για να φυτευτεί η "Carciofo Romanesco del Lazio", πραγματοποιείται μία επιμελής προετοιμασία του εδάφους, υπόγεια λίπανση και οριστική ισοπέδωση του εδάφους. Η μεταφύτευση πραγματοποιείται από τον Αύγουστο έως τον Οκτώβριο. Η διάρκεια μιας καλλιέργειας αγκινάρας δεν μπορεί να υπερβεί τα τέσσερα έτη με τριετή αμειψισπορά. Οι εργασίες καλλιέργειας είναι κατά παράδοση η "εκρίζωση" που συνίσταται στην αφαίρεση των στελεχών που έφεραν τις κεφαλές και στην απομάκρυνση με το χέρι των περιττών ανθοφόρων οφθαλμών. Για την "Carciofo Romanesco del Lazio", διατηρείται ένας μόνο ανθοφόρος οφθαλμός κατά φυτό. Η συγκομιδή αρχίζει τον Ιανουάριο και μπορεί να συνεχιστεί μέχρι τον Μάιο, εφόσον το επιτρέπουν οι κλιματικές συνθήκες.

4.6. Δεσμός: Κύριο χαρακτηριστικό της ζώνης παραγωγής της "Carciofo Romanesco del Lazio" είναι οι πολύ ευνοϊκές για την καλλιέργεια της αγκινάρας ομοιογενείς κλιματικές συνθήκες. Η μέση θερμοκρασία κατά τη διάρκεια του πιο ψυχρού μήνα (Ιανουαρίου) περιλαμβάνεται μεταξύ 3 και 6 °C. Οι θερμοκρασίες αυτές είναι άριστες για την καλλιέργεια της αγκινάρας κατά το μέτρο που δεν κατέρχονται ποτέ υπό το 0 °C χάρη στην θαλάσσια επιρροή.

Η μέση θερμοκρασία κατά τη διάρκεια του πιο θερμού μήνα (Ιουλίου) κυμαίνεται μεταξύ 21 και 24 °C και ο αριθμός ετήσιας ηλιοφάνειας κυμαίνεται μεταξύ 2000 και 2200 ωρών. Άλλωστε, η ποσότητα και η κατανομή των βροχοπτώσεων κατά το έτος είναι ευνοϊκές για την καλλιέργεια αυτή.

Τα εδάφη που χρησιμοποιούνται για την καλλιέργεια έχουν μεσαία υφή. Το pH τους περιλαμβάνεται μεταξύ 6,5 και 7,5 και το ποσοστό τους σε ενεργό ασβεστόλιθο κυμαίνεται μεταξύ 2 και 3.

Τα χαρακτηριστικά της "Carciofo Romanesco del Lazio" αποτελούν συνάρτηση των εν λόγω φυσικών και εδαφοκλιματικών παραγόντων, στους οποίους προστίθενται ανθρώπινοι και παραδοσιακοί τεχνικοί παράγοντες, όπως η μεταβολή της σύστασης του εδάφους χάρη στα υπολείμματα καλλιέργειας που αφήνονται στο έδαφος, αφού κοπούν σε λεπτά τεμάχια και παραχωθούν ή όπως η αφαίρεση των ανθοφόρων οφθαλμών, για να αφεθεί ένας μόνος ανά φυτό και να ευνοηθεί κατ' αυτό τον τρόπο η ανάπτυξη του οφθαλμού που έχει επιλεγεί.

Λόγω της συνύπαρξης των φυσικών αυτών αλλά και ανθρώπινων παραγόντων, τα ποιοτικά χαρακτηριστικά της "Carciofo Romanesco del Lazio" είναι μοναδικά. Καμία άλλη ποικιλία δεν διαθέτει παρόμοια χαρακτηριστικά, ούτε καν οι δύο ποικιλίες που αναφέρονται στο σημείο 4.5, εφόσον καλλιεργούνται σε άλλες γεωγραφικές περιοχές.

Φαίνεται ότι είναι περιττό να επιμείνει κανείς στη φήμη του προϊόντος που γιορτάζεται με διάφορες ευκαιρίες και αντιπροσωπεύει έναν από τους κυριότερους πόρους της περιοχής.

4.7. Διάρθρωση ελέγχου: Ονομασία: Agroqualità - Societé per la certificazione della qualità nell'agroalimentare srl

Διεύθυνση: Via Montebello, I-00185 Roma

4.8. Σήμανση: Πέραν της ονομασίας "Carciofo Romanesco del Lazio" ΠΓΠ, επιτρέπεται να χρησιμοποιούνται ενδείξεις, που αναφέρονται σε ονομασίες, εταιρικές επωνυμίες, σήματα επιχειρήσεων, που δεν έχουν επαινετική αξία και που δεν μπορούν να παραπλανήσουν τον αγοραστή.

Επιτρέπεται επίσης η χρήση γεωγραφικών ενδείξεων και τοπωνυμίων, που αναφέρονται σε κοινότητες, τοποθεσίες, ζώνες, αγροκτήματα και πολίχνες που αποτελούν μέρος των κοινοτήτων που αναφέρονται στο σημείο 4.3 και από τις οποίες προέρχονται πράγματι οι αγκινάρες. Θα πρέπει επίσης να εμφαίνεται το γραφικό σύμβολο που αφορά το ειδικό και ενιαίο λογότυπο που πρέπει να χρησιμοποιείται κατά άρρηκτο τρόπο με την προστατευόμενη ονομασία προέλευσης. Το γραφικό σύμβολο έχει ωοειδή μορφή και, στο κέντρο του, φέρει το σχέδιο μιας αγκινάρας. Η ακριβής περιγραφή και τα χρώματα αναφοράς περιέχονται στις προδιαγραφές της "Carciofo Romanesco del Lazio". Το λογότυπο επισυνάπτεται στο παράρτημα.

Οι συσκευασίες πρέπει να σφραγίζονται και μπορούν να καλύπτονται με ένα δίχτυ από πλαστικό ή από ένα διαφανές πλαστικό φύλλο. Το σήμα επικολλάται στο πλάγιο μέρος της συσκευασίας. Σε περίπτωση πώλησης σε δέσμες, αυτές πρέπει να περιτυλίγονται με μία ταινία.

Για την παραδοσιακή επιτόπου κατανάλωση, και αποκλειστικά στο Λάτιο, η πώληση των κεντρικών κεφαλών της "Carciofo Romanesco del Lazio" επιτρέπεται σε δέσμες των δέκα, με τα φύλλα τους και με κοτσάνια που μπορούν να ξεπεράσουν τα 10 cm μήκους, ή σε κωνικές δέσμες (μη καθορισμένος αριθμός κεφαλών) χωρίς φύλλα.

4.9. Εθνικές απαιτήσεις: -

Αριθ. ΕΚ: G/IT/00183/2001.02.08.

Ημερομηνία παραλαβής του πλήρους φακέλου: 28 Νοεμβρίου 2001.